– – – – – – – – – – – – – – – – – – – – – mochten verkoppen vmb vnsere bede wyllen vor xxvij marc. Do sagten [de] koppelude, dat sie nicht kontent dar by blyben vnd batent, dat sie weder mochten vtsegeln mit eren schepen, war se wolden. Das gontent vnnsere heren ene, vnd gontent ene noch dar to, dat se mochten verkopen mit spann, punde, halbeleste vnd wie sie best kontent glich als wir borgere, dat vormals niemans ist togelaten. Darvpp segelt ein part henueg, vnd die andere parthie bleybe alhiere. Auch als jr schribent wie in sollent vorbodden sin dregere vnd metere vnd die secke, dat haben wir gerantsagt vnd die dregere verboden vor vnnsern gestrengen lieben heren heren Stein Sture, gubernator, jn bywesen vnsers genedigen heren byschoff Magnus, byschoff to Abo, dem gestrengen heren Niels Erickson, ryddere, etc. vnd velen gudere manne vt dessem lande, vnserem vogt vnd vns. Da habent die dregere gesworen mit vtgestrecketen fyngeren, dat ene uwere kopplude nicht mer wolden geben to dragerelon dan ein halbe ere van der last roggen to dragen, vnd sie wolten nicht mynnere haben dan ein gantz ore als alde gewonheyt bis here gewesen ist; vnd dar vmb so wolden sie den roggen nicht dragen, vnd darvpp habent wir auch da by gehat uwere koppelude, die noch nw alhiere sint, vnd darvmb gevraget, die sagent dar nein to, als jr betere in erem brieff, den sie darvmb uch toschriben, sollent verstan; es ward auch nie vor vns geclagt. Darvmb bydden wir, dat jr wollent solliche burgschafft jn guder wyse abstellen, als sich die vnseren haben müssen gegen uch verborgen. Auch wart nie vor vns geclagt noch vmb hoppen noch erweyten, als jr in Jachim Flemings brieff vernemen werden, dar jnne jr konnent vnd mogent erkennen, dat de uweren uch solliche vnbillich vorbringen vnbillich vorgebracht haben. Glichwol, lieben herren vnd vrunde, wollent wir gude vruntschafft vnd nachberschafft noch aldere gewonheyt noch me gerne halden, das kenne Gode, dem wir uch alle lang, selig vnd gesunt beuellen to synem dienste. Datum to Abo vpp mondag vor sant Margareten dag anno Domini etc. nonagesimo primo. Borgermeystere vnd radtmanne der statt Abo. Adress: Den ersammen vorsuchtigen vnd wysen herren burgermeysteren vnd ratdmannen der statt Danczigk, vnsen gunstigen vrunden vnd guden nachberen.